Koston kierre ehti jatkua vuoden ennen kuin poliisi pääsi miehen jäljille.

Mies oli viehättänyt erityisesti hevosista. Kuvituskuva. MOSTPHOTOS

Yhdysvaltojen itärannikolla New Jerseyssä on pidätetty 31-vuotias mies, jota epäillään maanviljelijöihin kohdistuneesta sabotaasista. Miehen epäillään häiriköineen kotiseutunsa maanviljelijöitä lähettelemällä heille solvaavia viestejä ja vahingoittamalla heidän omaisuuttaan.

Viesteissään mies pyysi maanviljelijöiltä, voisiko hän harrastaa seksiä maatilojen eläinten kanssa. Mies eritteli haluavansa harrastaa seksiä erityisesti hevosten ja lehmien kanssa.

Kirjeitä tuli myös hevostilallisille ja hevoskauppiaille.

– Tiedän, että myytte hevosia, mutta otan teihin yhteyttä muista syistä. Antaisitteko minulle luvan tavata ja mahdollisesti harrastaa seksiä jonkin hevosenne kanssa? Olen pahoillani, jos viestini kuulostaa loukkaavalta. Olen vain oikeasti kiinnostunut hevosista, ja etsin pitkäaikaista suhdetta sellaisen kanssa, yhdessä hevoskauppiaalle osoitetussa viestissä luki Washington Postin mukaan.

Piikit löytyivät kotoa

Kun maanviljelijät vastasivat miehelle kieltävästi, hän aloitti koston kierteen. Hän runteli maanviljelijöiden autoja ja asetti metallisia piikkejä teille, joilla maanviljelijät ajoivat. New Jersey Heraldin mukaan mies myös haukkui maatiloja internetissä.

Yhdessä tapauksessa mies uhkasi hakata erään maanviljelijän vaimoa puisella kepillä.

Häirintä ehti Washington Postin mukaan kestää vuoden ennen kuin poliisi pääsi miehen jäljille. Jotkut maanviljelijät epäilivät sabotaasin takana olleen eläintensuojelijoita.

Miehen pidätyksen jälkeen poliisi löysi hänen kotoaan metallipiikkejä ja kotitekoisen pommin tekemiseen tarvittavia välineitä. Kotoa löytyi myös ase, johon miehellä ei ollut lupaa.

Miestä syytetään muun muassa räjähteiden ja aseen luvattomasta hallussapidosta, laittomasta uhkauksesta ja yrityksestä päästä seksuaaliseen kanssakäymiseen eläimen kanssa. Lisäksi häntä tullaan todennäköisesti syyttämään verkkohäirinnästä.